Geknoffel (Silwer) - INK - INK Geknoffel (Silwer) - INK
Titel: Geknoffel (Silwer)
Datum gepubliseer: 10 Mei 2021 Aantal woorde: 349 78 Kere gelees ♥6
Die winter het hom toe heerlik kom tuismaak hier in ons midde. Twee dae gelede kon ons nog baadjieloos buite rondloop bedags. Maar van gister af gryp ons na 'n warm jas en lê styf lepel snags.
So stoei ek en manlief nou al geruime tyd om die komende winterkieme weg te hou. Ondersteun gretig en gulhartig die F&V-stad (Fruit & Vegatable City) om ons voorraad vars vrugte en groente gereeld aan te vul. Ons vol vitamiene C en gesondheid te stop. Het spesiaal vir dié doel, een van daardie versappers, wat elke druppel sap uit enigiets kan pers, aangeskaf.
So drink ons getrou elke tweede oggend 'n glasie vars lemoensap met gemmer en soms kom daar 'n wortel by. Hierdie takie het manlief op homself geneem, hy verstaan die werking van die versapper beter as ek en geniet dit om allerhande vrugte- en groentekonkoksies te brou. Ek moet soms net neus toedruk en sluk.
Vars gemmerwortel is nogal 'n skaars ding, daarom was ek verheug toe ek 'n botteltjie vars gemaalde gemmer op die winkelrak raaksien. Skaf dit toe sommer dadelik aan, want dis darem nou gerieflik, dink ek by myself. Skep net soveel jy benodig en siedaar.
Vanoggend is toe weer manlief se beurt vir 'n lemoensappie met gemmer. Hy kondig aan dat die gemmerwortel gedaan is. "Ag liefie, gebruik sommer van die gemmer in die botteltjie, dis in die yskas," los ek gou-gou sy probleem op. "Sal dit werk?" vra hy so ewe. "Natuurlik, dis mos verpulpte vars gemmer," antwoord ek trots oor my ontdekking.
'n Bekende walm kom saam met hom en die glasie lemoensap (in sy hand) die kamer ingewals. Voordat ek kan vra wat …, antwoord hy ewe vroom: "Jammer, ek dink ek het seker die verkeerde houertjie gevat, wat hierdie ruik eerder na knoffel in plaas van gemmer."
Dit was toe nie te onaardig nie, en ek glo die kieme sal nou beslis op die vlug slaan, so ook 'n hele paar mense om my. Ek sal maar die suigmentjies naderby moet hou tot die aroma om my vervaag.